Die Pilanesberg (voorheen Pilandsberg) is 'n berg in die Noordwesprovinsie van Suid-Afrika. Die berg is 'n antieke vulkaniese struktuur, rond in vorm, wat oprys bokant plat omliggende vlaktes. Dit word gevorm deur drie konsentriese ringe of rantheuwels, waarvan die buitenste 'n deursnee van ongeveer 24 km het. Die Pilanesberg is 100 km noordwes van Pretoria geleë en sy grootste deel is ingesluit in 'n beskermde gebied bekend as die Pilanesbergwildreservaat. Die Elandsrivier vloei suid verby die Pilanesberg in 'n oostelike rigting. Daar is 'n aantal platinummyne reg op die rand van die kraterformasie geleë. Die naam "Pilanes" kom van 'n historiese Tswana-kaptein, genaamd Pilane. Humphrey, W.A. (1914). The Geology of the Pilandsberg and the Surrounding Country: An Explanation of Sheet 12 (Pilandsberg). Pretoria: Geological Survey, Department of Mines. p. 32. Kynaston, H., Humphrey, W.A. (1920). The Geology of the Northern Portions of the Districts of Marico and Rustenburg. Pretoria: Geological Survey, Department of Mines and Industries. Raper, R.E. Dictionary of Southern African Place Names.